IZVEDBENI SKLEP KOMISIJE (EU) 2015/2097

z dne 26. oktobra 2015

o ustanovitvi Integriranega sistema za opazovanje ogljika kot Konzorcija evropske raziskovalne infrastrukture (ICOS ERIC)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 723/2009 z dne 25. junija 2009 o pravnem okviru Skupnosti za Konzorcij evropske raziskovalne infrastrukture (ERIC) (1) in zlasti člena 6(1)(a) Uredbe,

ob upoštevanju naslednjega:

Kraljevina Belgija, Zvezna republika Nemčija, Francoska republika, Italijanska republika, Republika Finska, Kraljevina Nizozemska, Kraljevina Norveška in Kraljevina Švedska so Komisijo zaprosile, naj ustanovi Integrirani sistem za opazovanje ogljika kot Konzorcij evropske raziskovalne infrastrukture (v nadaljnjem besedilu: ICOS ERIC). Švicarska konfederacija bo v ICOS ERIC sodelovala kot opazovalka.

Kraljevina Belgija, Zvezna republika Nemčija, Francoska republika, Italijanska republika, Kraljevina Nizozemska, Kraljevina Norveška in Kraljevina Švedska so se dogovorile, da bo država članica gostiteljica ICOS ERIC Republika Finska.

SPREJELA NASLEDNJI SKLEP:

Člen 1

1. Ustanovi se Integrirani sistem za opazovanje ogljika kot Konzorcij evropske raziskovalne infrastrukture, ki se imenuje ICOS ERIC.

2. Statut ICOS ERIC je določen v Prilogi. Statut se posodablja ter je javno dostopen na spletišču in na uradnem sedežu ICOS ERIC.

3. Bistveni elementi statuta, katerega spremembe Komisija odobri v skladu s členom 11(1) Uredbe (ES) št. 723/2009, so določeni v členih 1, 2, 16, 18, 19, 22, 23 in 24.

Člen 2

Ta sklep začne veljati tretji dan po objavi v Uradnem listu Evropske unije.

(1) UL L 206, 8.8.2009, str. 1.

PRILOGA

STATUT INTEGRIRANEGA SISTEMA ZA OPAZOVANJE OGLJIKA KOT KONZORCIJA EVROPSKE RAZISKOVALNE INFRASTRUKTURE (ICOS ERIC)

KRALJEVINA BELGIJA,

ZVEZNA REPUBLIKA NEMČIJA,

FRANCOSKA REPUBLIKA,

ITALIJANSKA REPUBLIKA,

REPUBLIKA FINSKA,

KRALJEVINA NIZOZEMSKA,

KRALJEVINA NORVEŠKA,

KRALJEVINA ŠVEDSKA,

v nadaljnjem besedilu: članice,

in

ŠVICARSKA KONFEDERACIJA,

v nadaljnjem besedilu: opazovalka, SO SE –

KER so članice prepričane, da je spopadanje s podnebnimi spremembami, ki so posledica antropogenih emisij toplogrednih plinov (v nadaljnjem besedilu: TGP), globalni izziv ter da so potrebne raziskave in nenehna, dolgoročna opazovanja, da bi se izboljšalo razumevanje emisij in ponorov (TGP), njihovih vplivov na zemeljske sisteme ter možnosti upravljanja;

OB UPOŠTEVANJU, da je opazovanje ključnih podnebnih spremenljivk, vključno s TGP, nujno za podporo prizadevanjem Okvirne konvencije Združenih narodov o spremembi podnebja (UNFCCC) in Medvladnega odbora za podnebne spremembe (IPCC);

OB POUDARJANJU, da so s konvencijo UNFCCC njene pogodbenice pozvane k spodbujanju sistematičnega opazovanja TGP in sodelovanju pri njem prek Globalnega sistema za opazovanje podnebja (GCOS), tj. komponente Globalnega sistema sistemov za opazovanje Zemlje (GEOSS), ki je namenjena opazovanju podnebja;

OB UPOŠTEVANJU pomena nacionalnih raziskav TGP in njihovih zmogljivosti za opazovanje ter potrebe po vzpostavitvi usklajevanja na evropski ravni kot raziskovalne infrastrukture Integriranega sistema za opazovanje ogljika (ICOS);

KER želijo članice z razvojem zelo natančnih in dolgoročnih opazovanj TGP omogočiti raziskave za izboljšanje razumevanja virov in ponorov TGP po območjih, njihovih človeških in naravnih dejavnikov ter mehanizmov nadzora;

KER želijo članice zagotoviti dostop do podatkov ICOS najrazličnejšim skupnostim uporabnikov, da bi se s spodbujanjem tehnološkega razvoja povezali raziskave, izobraževanje in inovacije ter zagotovili neodvisni podatki, s čimer bi pripomogli k analizi evidenc emisij;

OB POZIVU Evropski komisiji, naj ustanovi infrastrukturo ICOS kot Konzorcija evropske raziskovalne infrastrukture (ICOS ERIC) –

DOGOVORILE O NASLEDNJEM:

POGLAVJE 1

SPLOŠNE DOLOČBE

Člen 1

Ime, uradni sedež in delovni jezik

1. Ustanovi se raziskovalna infrastruktura, imenovana Integrirani sistem za opazovanje ogljika kot Konzorcij evropske raziskovalne infrastrukture (v nadaljnjem besedilu: ICOS ERIC).

2. Uradni sedež ICOS ERIC je v Helsinkih na Finskem (v nadaljnjem besedilu: država gostiteljica).

3. Delovni jezik ICOS ERIC je angleščina.

Člen 2

Naloge in dejavnosti

1. Glavna naloga ICOS ERIC je ustanoviti raziskovalno infrastrukturo, imenovano porazdeljeni Integrirani sistem za opazovanje ogljika (ICOS RI), in usklajevati njene dejavnosti, razširjati informacije iz te infrastrukture do skupnosti uporabnikov ter uvesti integrirane podatke in analizo iz sistemov za opazovanje TGP.

2. ICOS ERIC zagotavlja učinkovit dostop do razumljivih in natančnih podatkov, da se olajšajo raziskave o večstopenjskih analizah emisij in ponorov TGP ter procesov njihovega nastajanja, pri čemer se zagotovijo protokoli meritev, dolgoročni podatki in podatkovni proizvodi. Tehnološki razvoj in predstavitve v zvezi s TGP se spodbujajo s povezovanjem raziskav, izobraževanja in inovacij. V ta namen ICOS ERIC izvaja in usklajuje dejavnosti, med drugim tudi:

(a) količinsko opredelitev koncentracije TGP v ozračju ter kopenskih in oceanskih tokov v Evropi in na ključnih območjih evropskega interesa, vključno s Severnim Atlantikom;

(b) spodbujanje evropskih raziskovalnih programov in projektov;

(c) prispevanje k mobilnosti znanja in/ali raziskovalcev v okviru evropskega raziskovalnega prostora (ERP) in krepitev izkoriščanja intelektualnega potenciala vseh držav članic Evropske unije;

(d) usklajevanje in podpora razvoja tehnologij in protokolov za visokokakovostne in stroškovno učinkovite meritve koncentracij in tokov TGP, da se spodbujajo tudi zunaj Evrope;

(e) zagotavljanje pravočasnih informacij, ki so pomembne za politiko in odločanje na področju TGP;

(f) omogočanje analize sekvestracije ogljika in/ali dejavnosti za zmanjšanje emisij TGP na globalnih ravneh sestave ozračja, vključno s pripisovanjem virov in ponorov po geografskih območjih in sektorjih dejavnosti;

(g) omogočanje doseganja ciljev ICOS RI, da se vzpostavi model za prihodnji razvoj podobnih integriranih in učinkovitih mrež za opazovanje TGP zunaj Evrope;

(h) znanstveno oceno in oceno upravljanja dejavnosti, strateške usmeritve in delovanja vseh sestavnih delov infrastrukture ICOS RI, ki jo predložijo zunanji ocenjevalci.

3. ICOS ERIC deluje na negospodarski podlagi. Zaradi dodatnega spodbujanja inovacij ter prenosa znanja in tehnologije lahko v omejenem obsegu opravlja tudi gospodarske dejavnosti, če so tesno povezane z njegovo glavno nalogo in ne ogrožajo njenega izvajanja.

POGLAVJE 2

ČLANICE IN OPAZOVALKE

Člen 3

Članice, opazovalke in subjekt, ki jih zastopa

1. Članice ali opazovalke ICOS ERIC lahko postanejo naslednji subjekti:

(a) države članice Unije;

(b) pridružene države;

(c) tretje države, ki niso pridružene države;

(d) medvladne organizacije.

2. Subjekti iz odstavka 1 se lahko včlanijo v ICOS ERIC, če prispevajo k delovanju ICOS ERIC in/ali gostijo osrednjo infrastrukturo ICOS in/ali nacionalne mreže ICOS.

3. V ICOS ERIC so včlanjene vsaj ena država članica in dve drugi državi, ki sta državi članici ali pridruženi državi.

4. Države članice ali pridružene države imajo skupaj večino glasov v generalni skupščini. Generalna skupščina določi vse spremembe glasovalnih pravic, ki so potrebne za zagotovitev, da ICOS ERIC vedno izpolnjuje navedeno zahtevo.

5. Članico ali opazovalko lahko zastopa en javni subjekt ali več javnih subjektov, vključno z regijami ali zasebnimi subjekti, ki opravljajo javne storitve, pri čemer jih članica ali opazovalka izbere po lastni presoji ter imenuje v skladu s svojimi pravili in postopki. Članica ali opazovalka o vsaki spremembi v zvezi s subjektom, ki jo zastopa, pisno obvesti predsednika generalne skupščine.

6. Članice in opazovalke ter subjekti, ki jih zastopajo, so navedeni v Prilogi 1. Prilogo 1 posodablja predsednik generalne skupščine ali oseba, ki jo ta pooblasti.

Člen 4

Vključevanje članic in opazovalk

1. Za vključevanje članic morajo biti izpolnjeni naslednji pogoji:

(a) subjekt iz člena 3(2) predloži pisno vlogo predsedniku generalne skupščine;

(b) vložnik v vlogi navede, kako bo vključen v ICOS RI, kako bo sodeloval pri uresničevanju nalog in dejavnosti ICOS ERIC iz člena 2 ter kako bo izpolnjeval obveznosti iz člena 6(2);

(c) za vključevanje novih članic je potrebna odobritev generalne skupščine.

2. Za vključevanje opazovalk morajo biti izpolnjeni naslednji pogoji:

(a) subjekt iz člena 3(3) predloži pisno vlogo predsedniku generalne skupščine;

(b) vložnik v vlogi navede, kako bo vključen v ICOS RI, ali bo sodeloval pri uresničevanju ciljev in opravljanju nalog ICOS ERIC iz člena 2 ter kako bo izpolnjeval obveznosti opazovalke iz člena 6(4);

(c) za vključevanje opazovalke je potrebna odobritev generalne skupščine.

3. Opazovalka se lahko vključi za največ tri leta. Generalna skupščina lahko navedeno prvotno obdobje na zahtevo opazovalke podaljša enkrat za enako obdobje. Generalna skupščina lahko v izjemnih primerih dopusti več kot eno podaljšanje statusa opazovalca.

Člen 5

Izstop članice ali opazovalke/prenehanje članstva ali statusa opazovalke

1. V prvih petih letih po začetku veljavnosti sklepa Komisije o ustanovitvi ICOS ERIC ne sme izstopiti nobena članica, razen če generalna skupščina ugodi njeni prošnji za predčasen izstop.

2. Članica lahko po preteku obdobja iz odstavka 1 izstopi ob koncu proračunskega leta, če o svoji nameri o izstopu 12 mesecev prej z uradno zahtevo obvesti predsednika generalne skupščine.

3. Opazovalka lahko izstopi ob koncu proračunskega leta, če o svoji nameri o izstopu šest mesecev prej z uradno zahtevo obvesti predsednika generalne skupščine.

4. Članica ali opazovalka, ki izstopa, mora izpolniti vse obveznosti, vključno s finančnimi, ki jih je prevzela pred izstopom.

5. Generalna skupščina lahko prekine članstvo ali status opazovalke, če so izpolnjeni naslednji kumulativni pogoji:

(a) članica ali opazovalka resno krši eno ali več svojih obveznosti, ki jih ima v skladu s tem statutom;

(b) članica ali opazovalka v šestih mesecih od prejetja pisnega obvestila o kršitvi ni odpravila takšne kršitve in

(c) članica ali opazovalka je imela možnost, da pred odločitvijo o prekinitvi generalni skupščini predstavi svoje stališče.

Člen 6

Pravice in obveznosti članic in opazovalk

1. Pravice članic vključujejo:

(a) pravico do imenovanja subjektov, ki jih zastopajo;

(b) pravico do udeležbe in glasovanja na sejah generalne skupščine;

(c) pravico do dostopa do storitev in dejavnosti, ki jih ICOS ERIC usklajuje za svojo raziskovalno skupnost.

2. Vsaka članica:

(a) plača letno članarino, ki je določena v Prilogi 2;

(b) svoje predstavnike, ki se udeležijo sej generalne skupščine, polno pooblasti za zastopanje članice;

(c) zagotovi sprejetje ustreznih standardov in orodij v okviru dejavnosti nacionalne mreže ICOS;

(d) zagotovi potrebno infrastrukturo in sredstva za dejavnosti nacionalne mreže ICOS ter osrednjih infrastruktur ICOS, ki jih gosti;

(e) spodbuja uporabo usklajenih podatkov in storitev ICOS ERIC med raziskovalci v svoji državi ter zbira povratne informacije in zahteve uporabnikov.

3. Pravice opazovalk vključujejo:

(a) pravico do imenovanja subjektov, ki jih zastopajo;

(b) pravico do udeležbe na sejah generalne skupščine brez pravice glasovanja.

Opazovalka lahko ima tudi druge pravice, ki jih generalna skupščina dodeli v skladu s postopkom iz notranjih pravil.

4. Vsaka opazovalka:

(a) plača letni prispevek opazovalke, ki je določen v Prilogi 2;

(b) izpolni vse druge obveznosti, ki so dogovorjene med zadevno opazovalko in ICOS ERIC ter jih odobri generalna skupščina.

POGLAVJE 3

VODENJE IN UPRAVLJANJE ICOS ERIC

Člen 7

Upravljanje

1. ICOS ERIC vključuje naslednje organe: generalno skupščino, znanstveni svetovalni odbor, svetovalni odbor za etična vprašanja in generalnega direktorja, ki mu pomaga odbor za raziskovalno infrastrukturo ICOS. Generalna skupščina lahko ustanovi tudi druge svetovalne organe, ki se ji zdijo primerni.

2. Med ICOS ERIC in subjekti, odgovornimi za upravljanje osrednjih infrastruktur ICOS in nacionalnih mrež ICOS, se sklenejo posebni sporazumi, v katerih so opisane vloge in odgovornosti, vključno s finančnim obveznostmi.

Člen 8

Generalna skupščina: sestava, seje in postopki

1. Generalna skupščina je upravni organ ICOS ERIC, sestavljajo pa jo predstavniki članic in opazovalk ICOS ERIC. Vsaka članica ima lahko največ tri predstavnike. Opazovalka ima lahko enega predstavnika v generalni skupščini.

2. Generalna skupščina med predstavniki izvoli predsednika in podpredsednika za dveletni mandat, ki se lahko podaljša dvakrat.

3. Generalno skupščino skliče in ji predseduje predsednik. Med njegovo odsotnostjo generalni skupščini predseduje podpredsednik.

4. Generalna skupščina se sestane vsaj enkrat letno in je odgovorna za splošno usmerjanje in nadzor ICOS ERIC ter odločanje o strateški usmeritvi in strukturi ICOS RI.

5. Izredno sejo generalne skupščine lahko zahteva vsaj tretjina članic.

6. Članico lahko zastopa druga članica, če je o tem pisno obveščen predsednik generalne skupščine. Vsaka članica lahko zastopa največ eno drugo članico.

7. Odločitve generalne skupščine se lahko sprejmejo tudi pisno.

8. Generalna skupščina sprejme svoj poslovnik.

Člen 9

Glasovalne pravice

1. Vsaka članica ima vsaj en glas, pri čemer imata dodatni glas država, ki gosti osrednjo infrastrukturo ICOS, portal o ogljiku ali glavni sedež, in država, ki gosti štiri postaje ICOS razreda 1, ki so vsaj dveh različnih vrst (atmosferska, ekosistemska, oceanska postaja). Vsaka članica ima največ tri glasove.

2. Članice z več kot enim glasom svojih glasov ne morejo razdeliti.

3. Predsednik ali ob njegovi odsotnosti podpredsednik nima glasovalne pravice. Članica, iz katere prihaja predsednik/podpredsednik, lahko imenuje drugega predstavnika.

Člen 10

Odločitve

1. Sklepčnost je dosežena, če sta zastopani dve tretjini vseh članic.

2. Generalna skupščina odloča s soglasjem zastopanih članic o naslednjih zadevah:

(a) predlogih za spremembo statuta ICOS ERIC;

(b) likvidaciji in prenehanju delovanja ICOS ERIC.

3. Generalna skupščina odloča z dvotretjinsko večino glasov zastopanih članic o naslednjih zadevah:

(a) potrditvi letnih računovodskih izkazov ICOS ERIC;

(b) sprejetju letnega poročila o dejavnostih ICOS RI;

(c) odobritvi letnih delovnih načrtov ob upoštevanju proračunov in okvirnih petletnih finančnih načrtov osrednjih infrastruktur ICOS;

(d) odobritvi letnega proračuna;

(e) odobritvi strategije ICOS ERIC;

(f) sprejetju svojega poslovnika;

(g) sprejetju notranjih pravil;

(h) imenovanju in razrešitvi generalnega direktorja ter imenovanju in razrešitvi članov odbora za raziskovalno infrastrukturo ICOS;

(i) imenovanju in razrešitvi znanstvenega svetovalnega odbora ICOS ERIC;

(j) odobritvi novih članic in opazovalk;

(k) prenehanju članstva ali statusa opazovalke;

(l) odobritvi večjih sporazumov, ki so še posebno pomembni za dejavnosti ICOS RI;

(m) ustanovitvi svetovalnih organov;

(n) podaljšanju trajanja ICOS ERIC.

4. Za odločitve generalne skupščine o naslednjih zadevah sta potrebna (a) dvotretjinska večina glasov zastopanih članic in (b) dvotretjinska večina plačanih letnih članarin za zadnje celotno proračunsko leto:

(a) višina letnih članarin. Vsako spremembo strukture prispevkov, ki povzroči povišanje prispevka za katero od naslednjih komponent ICOS RI (glavni sedež, portal o ogljiku ali osrednja infrastruktura ICOS), mora(-jo) odobriti članica(-e), ki gosti(-jo) zadevno infrastrukturo;

(b) odločitvi o priznanju osrednjih infrastruktur ICOS kot ključnih za dejavnosti ICOS RI;

(c) odobritvi predčasnega izstopa članice iz člena 5(1).

5. Vse druge odločitve generalne skupščine se sprejmejo z navadno večino glasov zastopanih članic.

Člen 11

Generalni direktor

1. Generalna skupščina generalnega direktorja ICOS ERIC imenuje po postopku, ki ga določi sama. Mandat generalnega direktorja traja pet let in ga je mogoče podaljšati dvakrat.

2. Generalni direktor je pravni zastopnik ICOS ERIC.

3. Generalni direktor skrbi za vsakodnevno vodenje ICOS ERIC ter je odgovoren za izvajanje sklepov generalne skupščine, vključno z letnim delovnim načrtom in letnim proračunom, ter nadzor in usklajevanje dejavnosti ICOS RI.

4. Generalni direktor deluje na uradnem sedežu ICOS ERIC in je odgovoren za vodenje osebja in dejavnosti glavnega sedeža in portala o ogljiku v skladu s proračunom ICOS ERIC.

Člen 12

Znanstveni svetovalni odbor

1. Generalna skupščina ustanovi neodvisni znanstveni svetovalni odbor.

2. Članstvo v znanstvenem svetovalnem odboru in njegov poslovnik določi generalna skupščina ter se vključita v notranja pravila.

3. Znanstveni svetovalni odbor:

(a) spremlja znanstveno kakovost dejavnosti ICOS RI;

(b) daje povratne informacije in priporočila za razvoj dejavnosti ICOS RI;

(c) generalni skupščini vsako leto predloži priporočila.

Člen 13

Svetovalni odbor za etična vprašanja

1. Generalna skupščina ustanovi neodvisni svetovalni odbor za etična vprašanja, ki svetuje in redno poroča o etičnih vprašanjih. Svetovalni odbor za etična vprašanja sestavlja od tri do največ pet neodvisnih oseb.

2. Članstvo v svetovalnem odboru za etična vprašanja in njegov poslovnik določi generalna skupščina ter se vključita v notranja pravila.

Člen 14

Odbor za raziskovalno infrastrukturo ICOS

1. ICOS ERIC ima odbor za raziskovalno infrastrukturo ICOS (v nadaljnjem besedilu: odbor ICOS RI). Odbor ICOS RI sestavljajo predstavniki glavnega sedeža, portala o ogljiku, posamezne osrednje infrastrukture ICOS in skupščine posamezne postaje za spremljanje, ki jo sestavljajo znanstveni in tehnični strokovnjaki iz nacionalnih mrež ICOS.

2. Odbor ICOS RI sprejme svoj poslovnik.

3. Generalni direktor se z odborom ICOS RI posvetuje glede vseh splošnih zadev, vključno z oblikovanjem predlogov za generalno skupščino, pripravo in spreminjanjem letnih delovnih načrtov v zvezi z ICOS RI, da se zagotovijo skladnost, povezanost in stabilnost storitev raziskovalne infrastrukture.

4. Sestanke odbora ICOS RI skliče generalni direktor.

POGLAVJE 4

PRISPEVKI, ODGOVORNOST, ZAVAROVANJE IN POROČANJE

Člen 15

Prispevki in načela financiranja

1. Članice in opazovalke plačujejo letne prispevke, kot so opisani v Prilogi 2.

2. Letni prispevki članic in opazovalk so denarni prispevki. Načela v zvezi s prispevki so navedena v Prilogi 2 in bodo podrobneje opredeljena v notranjih pravilih.

3. Prispevke, razen letnega prispevka za ICOS ERIC, lahko članice in opazovalke zagotavljajo samostojno ali v sodelovanju z drugimi članicami, opazovalkami ali tretjimi osebami.

4. ICOS ERIC lahko prejme tudi donacije, darila in druge prispevke, potem ko jih odobri generalna skupščina.

5. Sredstva ICOS ERIC se uporabijo za namene iz tega statuta.

6. Proračunsko leto ICOS ERIC se začne vsako leto 1. januarja in konča 31. decembra.

7. Računovodskim izkazom ICOS ERIC je priloženo poročilo o upravljanju proračuna in finančnem poslovodenju med proračunskim letom.

8. ICOS ERIC izpolnjuje pravne zahteve veljavne zakonodaje na področju priprave, evidentiranja, revizije in objave računovodskih izkazov.

Člen 16

Odgovornost in zavarovanje

1. ICOS ERIC je odgovoren za svoje dolgove.

2. Finančna odgovornost članic za dolgove ICOS ERIC je omejena na njihov letni finančni prispevek.

3. ICOS ERIC ustrezno zavaruje tveganja, povezana z njegovimi dejavnostmi.

Člen 17

Poročanje

1. ICOS ERIC pripravi letno poročilo o dejavnostih, ki vsebuje zlasti znanstvene, operativne in finančne vidike njegovih dejavnosti. Poročilo potrdi generalna skupščina, nato pa se v šestih mesecih po zaključku zadevnega proračunskega leta predloži Komisiji in ustreznim javnim organom. Poročilo je javno dostopno.

2. ICOS ERIC obvesti Komisijo o vseh okoliščinah, ki lahko resno ogrozijo izvajanje nalog ICOS ERIC ali ga ovirajo pri izpolnjevanju zahtev iz Uredbe (ES) št. 723/2009.

POGLAVJE 5

POLITIKE

Člen 18

Podatkovna politika in politika pravic intelektualne lastnine

1. Podatki ICOS RI ter pravice intelektualne lastnine in drugo znanje, ki je povezano s podatki ICOS RI ter pridobljeno in razvito v okviru ICOS RI, pripadajo subjektu ali osebi, ki je njihov avtor. Uporabo podatkov ICOS RI za ICOS ERIC odobrijo ponudniki podatkov v skladu s pogoji iz dokumenta o podatkovni politiki ICOS.

2. ICOS ERIC sprejme splošna načela in pravila za zagotovitev dostopa do znanstvenih spoznanj ICOS RI. Ponudniki in avtorji podatkov se ustrezno navedejo.

Člen 19

Politika dostopa za uporabnike in politika razširjanja

1. ICOS ERIC vzpostavi varne, poštene in pregledne postopke za zagotovitev dostopa do podatkov ICOS za vse uporabnike podatkov.

2. Če je treba dostop za raziskovalne namene do infrastrukture in storitev ICOS RI omejiti zaradi zmogljivosti, merila za izbiro temeljijo na znanstveni odličnosti predlogov v skladu s postopkom iz notranjih pravil.

3. Ponudniki podatkov in ICOS ERIC raziskovalce spodbujajo k zagotavljanju javno dostopnih rezultatov raziskav, raziskovalce iz držav članic pa pozivajo, naj rezultate objavljajo prek ICOS ERIC.

4. ICOS ERIC lahko za doseganje različnih ciljnih skupin uporablja različna sredstva, kot so spletni portal, glasila, delavnice, udeležba na konferencah ter članki v revijah in dnevnem tisku.

Člen 20

Ocenjevanje

1. Neodvisna skupina vrhunskih mednarodnih zunanjih ocenjevalcev, ki jih imenuje generalna skupščina, vsakih pet let izvede:

(a) znanstvene ocene dejavnosti ICOS ERIC in ocene njihovega upravljanja;

(b) oceno dejavnosti ICOS RI, znanstvene in strateške usmeritve ter delovanja vseh komponent ICOS RI.

Skupina posebno pozornost nameni izpolnjevanju zahtev uporabnikov.

2. O rezultatih ocen iz odstavka 1 se poroča generalni skupščini.

Člen 21

Zaposlovanje

ICOS ERIC je delodajalec, ki upošteva načelo enakih možnosti. Vsa prosta delovna mesta v ICOS ERIC se javno objavijo.

Člen 22

Politika javnih naročil in davčne oprostitve

1. ICOS ERIC kandidate in ponudnike za javna naročila obravnava enako in brez diskriminacije, ne glede na to, ali imajo sedež v Evropski uniji ali ne. Politika javnih naročil ICOS ERIC upošteva načela preglednosti, nediskriminacije in konkurence.

2. Generalni direktor je odgovoren za vsa javna naročila ICOS ERIC. Razpisi se objavijo in oglašujejo na spletišču ICOS ERIC ter na ozemljih članic in opazovalk. Odločitev o dodelitvi javnega naročila se javno objavi in vsebuje celovito utemeljitev. ICOS ERIC določi svojo politiko javnih naročil.

3. Javna naročila v zvezi z dejavnostmi ICOS ERIC, ki jih izvajajo članice in opazovalke, se izvedejo tako, da se zagotovi ustrezno upoštevanje potreb, tehničnih zahtev in specifikacij ICOS ERIC, ki jih izdajo ustrezni organi.

4. Politika javnih naročil ICOS ERIC se uporablja za celotni ICOS RI, kadar je to izvedljivo.

5. Davčne oprostitve na podlagi člena 143(1)(g) in člena 151(1)(b) Direktive Sveta 2006/112/ES (1) ter v skladu s členoma 50 in 51 Izvedbene uredbe Sveta (EU) št. 282/2011 (2) so omejene na davek na dodano vrednost za blago in storitve, ki so namenjeni za uradno uporabo v ICOS ERIC, presegajo vrednost 250 EUR ter jih v celoti plača in naroči ICOS ERIC. Davčne oprostitve se uporabljajo za negospodarske dejavnosti. Ne uporabljajo se za gospodarske dejavnosti. Javna naročila posameznih članic do teh oprostitev niso upravičena. Dodatne omejitve se ne uporabljajo.

POGLAVJE 6

DOLOČBE O TRAJANJU, PRENEHANJU, SPORIH IN USTANOVITVI

Člen 23

Trajanje

ICOS ERIC se ustanovi za začetno dvajsetletno obdobje, ki se lahko podaljša z odločitvijo generalne skupščine.

Člen 24

Prenehanje in plačilna nesposobnost

1. O prenehanju ICOS ERIC mora odločiti generalna skupščina v skladu s členom 10(2)(b), pri čemer je treba o sprejetju take odločitve v desetih dneh obvestiti Evropsko komisijo.

2. Sredstva, ki ostanejo po plačilu dolgov ICOS ERIC, se porazdelijo med članice sorazmerno s seštevkom njihovih prispevkov v ICOS ERIC v petih zaporednih letih pred prenehanjem.

3. ICOS ERIC brez nepotrebnega odlašanja, vsekakor pa v desetih dneh po zaključku postopka prenehanja, o tem obvesti Komisijo.

4. ICOS ERIC preneha obstajati z dnem, ko Evropska komisija objavi ustrezno obvestilo v Uradnem listu Evropske unije.

5. Če ICOS ERIC ni sposoben plačati svojih dolgov, o tem takoj obvesti Komisijo.

Člen 25

Notranja pravila

Ta statut se izvaja na podlagi notranjih pravil, ki jih sprejme generalna skupščina.

Člen 26

Spremembe Statuta

1. Spremembe lahko generalni skupščini predlaga katera koli članica ali generalni direktor.

2. Predloge za spremembo tega statuta lahko sprejme generalna skupščina in jih predloži Evropski komisiji v skladu s členom 11 Uredbe (ES) št. 723/2009.

Člen 27

Pravo, ki se uporablja

Ustanovitev in notranje delovanje ICOS ERIC sta urejena z:

(a) zakonodajo Unije, zlasti Uredbo (ES) št. 723/2009;

(b) zakonodajo države gostiteljice, če zadeva ni urejena z zakonodajo Unije (ali je urejena le delno);

(c) tem statutom in njegovimi izvedbenimi pravili.

Člen 28

Spori

1. V sporih med članicami v zvezi z ICOS ERIC ali med članicami in ICOS ERIC ter v kakršnih koli sporih, v katerih je udeležena Unija, je pristojno Sodišče Evropske unije.

2. Za spore med ICOS ERIC in tretjimi osebami se uporablja zakonodaja Unije o sodni pristojnosti. V primerih, ki niso zajeti v zakonodaji Unije, zakonodaja države članice gostiteljice določi pristojno sodišče za reševanje takih sporov.

Člen 29

Dostopnost Statuta

Statut se posodablja ter je javno dostopen na spletišču in na uradnem sedežu ICOS ERIC.

Člen 30

Določbe o ustanovitvi

1. Ustanovitveno sejo generalne skupščine skliče država gostiteljica čim prej po začetku veljavnosti sklepa Komisije o ustanovitvi ICOS ERIC.

2. Država gostiteljica pred ustanovitveno sejo in najpozneje v 45 koledarskih dneh po začetku veljavnosti sklepa Komisije o ustanovitvi ICOS ERIC ustanovne članice in opazovalke, navedene v Prilogi 1, obvesti o vsakem posebnem nujnem pravnem ukrepu, ki ga je treba sprejeti v imenu ICOS ERIC. Če članica temu ne ugovarja v petih delovnih dneh po obvestilu, pravni ukrep izvede oseba, ki jo ustrezno pooblasti država gostiteljica.

(1) Direktiva Sveta 2006/112/ES z dne 28. novembra 2006 o skupnem sistemu davka na dodano vrednost (UL L 347, 11.12.2006, str. 1).

(2) Izvedbena uredba Sveta (EU) št. 282/2011 z dne 15. marca 2011 o določitvi izvedbenih ukrepov za Direktivo 2006/112/ES o skupnem sistemu davka na dodano vrednost (UL L 77, 23.3.2011, str. 1).

PRILOGA 1 ČLANICE IN OPAZOVALKE TER SUBJEKTI, KI JIH TRENUTNO ZASTOPAJO V tej prilogi so navedene članice in opazovalke ter subjekti, ki jih zastopajo. ČLANICE Država ali medvladna organizacija Subjekt, ki jo zastopa KRALJEVINA BELGIJA BELGIJSKI URAD ZA ZNANSTVENO POLITIKO (BELSPO) REPUBLIKA FINSKA MINISTRSTVO ZA IZOBRAŽEVANJE IN KULTURO; MINISTRSTVO ZA PROMET IN KOMUNIKACIJE FRANCOSKA REPUBLIKA FRANCOSKA KOMISIJA ZA ALTERNATIVNE VIRE ENERGIJE IN ATOMSKO ENERGIJO (CEA); NACIONALNI CENTER ZA ZNANSTVENE RAZISKAVE (CNRS); FRANCOSKI NACIONALNI INŠTITUT ZA RAZISKAVE V KMETIJSTVU (INRA) ZVEZNA REPUBLIKA NEMČIJA ZVEZNO MINISTRSTVO ZA PROMET (BMVI) ITALIJANSKA REPUBLIKA CONSIGLIO NATIONALE DELLE RICERCHE – DIPARTIMENTO DI SCIENZE DEL SISTEMA TERRA E TECNOLOGIE AMBIENTALI (CNR-DTA); CENTRO EURO-MEDITERRANEO SUI CAMBIAMENTI CLIMATICI (CMCC); ICOS-IT, SKUPNA RAZISKOVALNA ENOTA KRALJEVINA NIZOZEMSKA NEDERLANDSE ORGANISATIE VOOR WETENSCHAPPELIJK ONDERZOEK (NWO) KRALJEVINA NORVEŠKA NORVEŠKI RAZISKOVALNI SVET KRALJEVINA ŠVEDSKA ŠVEDSKI SVET ZA RAZISKAVE OPAZOVALKE Država ali medvladna organizacija Subjekt, ki jo zastopa ŠVICARSKA KONFEDERACIJA ETH ZURICH